จัดใหญ่ 222 ปี กาฬสินธุ์ ใต้ร่มพระบารมี
เมื่อเวลา 17.00 น. วันที่ 13 ธ.ค. นายวินัย วิทยานุกูล ผวจ.กาฬสินธุ์ พร้อมนายสุรพจน์ รัชชุศิริ นายอโณทัย ธรรมกุล รอง ผวจ., น.ส.ประภัสสร อุราสาย พัฒนาการจังหวัดฯ, นางพรพิมล คงตระกูล วัฒนธรรมจังหวัดฯ, นายจารุวัฒน์ บุญเพิ่ม นายกเทศมนตรีเมืองกาฬสินธุ์, นางพรสวรรค์ พรดอนก่อ รอง ผอ.วิทยาลัยนาฏศิลปกาฬสินธุ์ ร่วมแถลงข่าว การจัดงาน กาฬสินธุ์ 222 ปี ใต้ร่มพระบารมี ระหว่าง 19 ธ.ค.-9 ม.ค.59 ที่สวนสาธารณะกุดน้ำกิน,ทั้งนี้ จากอดีตถึงปัจจุบันครบ 222 ปี ชื่อ กาฬสินธุ์ เป็นนามพระราชทาน บ่งบอกถึงความพากเพียรของบรรพบุรุษ มีอารยธรรม วัฒนธรรม ขนบธรรมเนียม ประเพณีในพื้นที่มากมาย เพื่อให้ผู้คนนักท่องเที่ยว ลูกหลาน ได้เห็นว่ากว่าจะเป็น กาฬสินธุ์ ณ วันนี้ บรรพบุรุษต่อสู้มาขนาดไหน โดยจะมีกิจกรรมต่อเนื่องเป็นช่วงๆ ประกอบด้วย วันที่ 19-25 ธ.ค. กิจกรรม กาฬสินธุ์ 3 ดีแห่งความพอเพียง ที่หน้าศาลากลางจังหวัด พิธีเปิดมีการรำบวงสรวง ใช้ผู้รำ 2,222 คน ที่อนุสาวรีย์พระยาชัยสุนทร จากนั้นระหว่างวันที่ 26-30 ธ.ค.จัดที่หาดดอกเกด เขื่อนลำปาว ในชื่อ เที่ยวทะเลอีสาน เบิกบานที่หาดดอกเกด ระหว่างวันที่ 30 ธ.ค.-5 ม.ค.59 ที่สวนสาธารณะกุดน้ำกิน ในงานมีการบรรเลงโปงลาง 222 ลาง เป็นจำนวนมากสุด มีขบวนแห่เจ้าเมืองจากหัวเมืองต่างๆประกอบด้วย เมืองกาฬสินธุ์ เมืองกมลาไสย เมืองสหัสขันธ์ เมืองกุดสิมนารายณ์ เมืองภูแล่นช้าง เมืองแซงบาดาล มีการแสดงโขนเรื่องรามเกียรติ์ ตอนศึกพรหมาศ โดยวิทยาลัยนาฏศิลปกาฬสินธุ์ คืนวันที่ 31 ธ.ค. ชาวกาฬสินธุ์กว่าพันคนจะร่วมสวดมนต์ข้ามปีที่อนุสาวรีย์พระชาชัยสุนทร ถึงเช้าวันที่ 1 ม.ค. เป็นวันขึ้นปีใหม่ ตักบาตรพระสงฆ์,สุดท้ายระหว่างวันที่ 5-9 ม.ค. จัดกิจกรรม ที่ศูนย์ศิลปวัฒนธรรมผู้ไทยผ้าไหมแพรวาเฉลิมพระเกียรติ 80 พรรษา บ้านโพน อ.คำม่วง เป็นการ เล่าขานประวัติผ้าไหมแพรวาแบบครบวงจร อันได้ชื่อว่าเป็นสุดยอด ราชินีแห่งไหม ก่อกำเนิดขึ้นที่จังหวัดกาฬสินธุ์ ตลอด 22 วัน ขอเชิญ ชวนนักท่องเที่ยว ประชาชนทั่วไปทั้งในจังหวัด และใกล้เคียง มาสัมผัสคุณค่าสิ่งดีๆ คู่เมืองกาฬสินธุ์มานาน.
นายวินัย วิทยานุกูล ผวจ.กาฬสินธุ์ พร้อมนายสุรพจน์ รัชชุศิริ นายอโณทัย ธรรมกุล รอง ผวจ., น.ส.ประภัสสร อุราสาย พัฒนาการจังหวัดฯ, นางพรพิมล คงตระกูล วัฒนธรรมจังหวัดฯ, นายจารุวัฒน์ บุญเพิ่ม
กาฬสินธุ์,กาฬสินธุ์ 222 ปี ใต้ร่มพระบารมี,วินัย วิทยานุกูล,นามพระราชทาน,ราชินีแห่งไหม,ข่าว,ไทยรัฐฉบับพิมพ์